**I Z V J E Š T A J**

**o sprovedenoj javnoj rasparvi po Nacrtu odluke o komunalnom redu**

 Zaključkom broj 01- 018/20 -3224 od 20. maja 2020. godine, gradonačelnik je utvrdio Nacrt odluke o komunalnom redu, koji je pripremio Sekretarijat za komunalne poslove.

 Povodom Nacrta naznačene odluke, a saglasno Programu javne rasprave, organizovana je javna rasprava u trajanju od 15 dana, u periodu od 27.maja 2020. godine, zaključno sa 10. junom 2020. godine.

U skladu sa navedenim Programom, Nacrt je objavljen kao podlistak u dnevnom listu „Pobjeda“ i na internet sajtu Glavnog grada, 27. maja 2020. godine, a pored toga, dostavljen je odbornicima Skupštine Glavnog grada, mjesnim zajednicama Glavnog grada, opštini u okviru Glavnog grada - Golubovci, kao i Centru za razvoj NVO, radi dostavljanja nevladinim organizacijama u cilju uključivanja u javnu raspravu.

 Javnu raspravu u elektronskoj, pisanoj i usmenoj formi sproveo je Sekretarijat za komunalne poslove. U toku javne rasprave građanima, medijima i ostalim učesnicima data je mogućnost pisanog, elektronskog i usmenog izjašnjavanja i ocjenjivanja uspješnosti i kvaliteta javne rasprave putem evaluacionih listića.

 Centralna javna rasprava održana je u zgradi Skupštine Glavnog grada Podgorica - sala na II spratu, Ul. Njegoševa br.20, dana 09.juna 2020. godine, sa početkom u 11 časova.

 Centralnoj javnoj raspravi prisustvovalo je 11 učesnika.

 Javnu raspravu su pratili predstavnici štampanih medija i blagovremeno i adekvatno obavještavali građane o javnoj raspravi i pitanjima koja se uređuju naznačenom odlukom.

 Na centralnoj javnoj raspravi sekretar Sekretarijata za komunalne poslove je upoznao prisutne sa razlozima koji su uticali da se pristupi izradi predložene odluke, kao i sa rješenjima iz odluke.

 Na postavljena pitanja učesnika javne rasprave, sekretar Sekretarijata sa saradnicima dao je odgovore uz detaljna obrazloženja.

 Na centralnoj javnoj raspravi nije bilo primjedbi i sugestija na Nacrt naznačene odluke.

 Obrađivaču su na Nacrt naznačene odluke dostavljene primjedbe i sugestije u pisanoj formi i to:

**I OPŠTINA U OKVIRU GLAVNOG GRADA - GOLUBOVCI,** dostavila je sljedeću primjedbu:

1. U članu 36 poslije teksta:“uz zahtjev za raskopavanje javne površine“ treba dodati riječi:“u slučaju priključka“, kao i poslije teksta:“ podnosilac je dužan dostaviti skicu trase raskopavanja, odnosno“ treba dodati riječi :“odobrenje nadležnog privrednog društva za priključenje na komunalnu infrastrukturu“ .

 ***Stav obrađivača:***

 Razmatrajući predloženu sugestiju, kao i dato obrazloženje, obađivač je istu prihvatio uz određenu modifikaciju i ugradio u tekst odluke.

**II KOMUNALNA POLICIJA GLAVNOG GRADA , dostavila je sljedeće primjedbe i sugestije:**

1. **U članu 3 Nacrta odluke brisati riječi:” sprječavanje narušavanja komunalnog reda bukom“.**
2. **U Nacrtu odluke član 42 brisati,**

 Date sugestije obrazlažu, da Službi Komunalne policije Glavnog grada učestalo pristižu inicijative građana zbog narušavanja komunalnog reda bukom, koja je prouzrokovana upotrebom mehaničkih uređaja i uređaja i opreme iz ugostiteljskih objekata i objekata stambene i stambeno-poslovne namjene. Isto se nesumnjivo odražava na kvalitetan način života. Međutim članom 25 Predloga Zakona o komunalnim djelatnostima u opšte uslove održavanja komunalnog reda i mjera za njihovo sprovođenje, kao opšti uslov održavanja komunalnog reda nije navedeno: “sprječavanje narušavanja komunalnog reda bukom”, zbog čega smatraju da je iz razloga cjelishodnosti i ekomomičnosti neophodno izvršiti navedene izmjene, na način kako je predloženo.

 ***Stav obrađivača:***

 Zakonom o komunalnim djelatnostima ("Službeni list Crne Gore", br. 55/16 i 66/19) odredbom člana 19 stav 1 tačka 7 propisano je da radi korišćenja, čuvanja i održavanja javnih površina, komunalne infrastrukture, opreme i sredstava za obavljanje komunalne djelatnosti i zadovoljenja javnog interesa u komunalnoj oblasti, jedinica lokalne samouprave propisuje opšte uslove održavanja komunalnog reda i mjere za njihovo sprovođenje, te između ostalog i sprječavanje narušavanja komunalnog reda bukom.

 Nadalje, odredbom člana 19 stav 2 propisano je da je narušavanje komunalnog reda bukom stvaranje buke upotrebom mehaničkih uređaja i uređaja i opreme za hlađenje/​grijanje odnosno ventilaciju iz ugostiteljskih objekata i objekata stambene i stambeno-poslovne namjene, iznad 55 dB (A) Laeq, izmjerene kalibrisanim uređajem za mjerenje buke na udaljenosti 2m od objekta ili aktivnosti od koje potiče buka, pri čemu se izmjerena vrijednost koriguje za +/- ​3 dB (A) zbog odbijanja zvuka.

 Kako je jedinici lokalne samouprave naznačenim Zakonom dato ovlašćenje da ovo pitanje uredi odlukom o komunalnom redu i kako je zakonom utvrđen predmet odnosno sadržaj odluke o komunalnom redu, to po ocjeni obrađivača sprečavanje narušavanja komunalnog reda bukom mora biti sadržano u predloženoj odluci, a donošenjem novog Zakona o komunalnim djelatnostima obaveza jedinice lokalne samouprave će biti da donese novu odluku o komunalnom redu u skladu sa utvrđenim sadržajem iz toga Zakona, uz napomenu da ako pitanja sprječavanje narušavanja komunalnog reda bukom ne budu predmet uređenja tog Zakona, biće neophodno to pitanje normirati dugim propisom.

 Takođe, Pravno tehničkim pravilima za izradu propisa, propisano je da se podzakonski akt donosi na osnovu izričitog ovlašćenja propisanog u zakonu ili drugom propisu.

 Nadalje, odredbom člana 61 stav 3 Zakona o komunalnim djelatnostima propisano je da poslove inspekcijskog nadzora, održavanja komunalnog reda i vršenja komunalnog nadzora nad primjenom ovog zakona i propisa donijetih na osnovu ovog zakona i nad obavljanjem komunalnih djelatnosti vrši jedinica lokalne samouprave, preko komunalnih inspektora i komunalnih policajaca, odnosno drugih ovlašćenih lica, u skladu sa zakonom.

Stoga iz navedenih razloga date sugestije obrađivač nije prihvatio.

 **3.Sugerisano je da pored taksativno nabrojanih komunalnih objekata iz člana 4 Nacrta odluke o komunalnom redu, kao i načina njihovog korišćenja, dodati i poglavlje koje bi regulisalo pitanje korišćenja dobra u opštoj upotrebi, javnih dobara i druga dobara od opšteg interesa, i isto bi glasilo:“ V DOBRA U OPŠTOJ UPOTREBI, JAVNA DOBRA I DRUGA DOBRA OD OPŠTEG INTERESA”,**

predlažući da se u ovom poglavlju sistematizuju pet članova, kojim bi se uredila pitanja što se podrazumijeva pod dobrima u opštoj upotrebi,da se ista koriste u skladu sa njihovom namjenom, da se javna dobra u javnoj upotrebi moraju držati u urednom stanju, kao i koji se subjekti staraju o nihovom održavanju. Nadalje, sugerisano je da se odlukom propiše koje radnje i aktivnosti je zabranjeno izvoditi na dobru u opštoj upotrebi, javnom dobru u javnoj upotrebi, ili drugom dobru od opšteg interesa, kao i da se odlukom definiše što se podrazumijeva pod ostavljanjem vozila u smislu ove odluke, sugerišući da se isto definiše kao prekid kretanja vozila i mirovanje istog na površinama koje su propisane članom 9 ove odluke kao dobra u opštoj upotrebi, javna dobra u javnoj upotrebi, ili druga dobra od opšteg interesa.

***Stav obrađivača:***

Date sugestije su djelimično prihvaćene, na način što je odredbom člana 8 Nacrta odluke propisano da se javne površine moraju održavati u tehnički ispravnom stanju i koristiti u skladu sa njihovom namjenom, te da se o održavanju javnih površina staraju privredna društva kojima su posebnim aktom Skupštine Glavnog grada povjereni ovi poslovi i u skladu sa posebnim propisom kojim su uređena ova pitanja. Nadalje, odredbom člana 9 je u cilju zaštite javnih površina propisano koje radnje i aktivnosti su zabranjene na javnim površinama , kao i propisane novčane kazne za prekršaj ove odredbe.

 Međutim, Pravno tehničkim pravilima za izradu propisa, podzakonski akti se donose na osnovu izričitog ovlašćenja propisanog u zakonu ili drugom propisu (Poglavlje I , potpoglavlje B,tačka 1. podtačka 1.2.), kao i da se podzakonskim aktima ne mogu preuzimati odredbe zakona, niti se smije vršiti nikakva izmjena zakonskih odredbi (Poglavlje I , potpoglavlje B,tačka 1. podtačka 1.5.). Stoga sugestija da se Nacrt odluke dopuni sa poglavljem “ V Dobra u opštoj upotrebi, javna dobra i druga dobra od opšteg interesa” kojim bi se uredila pitanja što se podrazumijeva pod dobrima u opštoj upotrebi,javnim dobrima i drugim dobrima od opšteg interesa, obrađivač nije prihvatio iz razloga što su ova pitanja uređena Zakonom o državnoj imovini, kao i iz razloga što su datom primjedbom izvršene izmjene zakonskih odredbi koje uređuju ova pitanja, a Pravno -tehničkim pravilima za izradu propisa je propisano da se podzakonskim aktom ne mogu preuzimati odredbe zakona, te da se podzakonskim aktom ne smije vršiti nikakva izmjena zakonskih odredbi. Nadalje, Zakon o komunalnim djelatnostima , precizno je utvrđen predmet, odnosno sadržaj odluke o komunalnom redu. Navedeni razlozi su uticali da obrađivač predloženu sugestiju samo djelimično prihvati.

 Nadalje, sugestija da se posebnom odredbom u predloženoj odluci definiše što se podrazumijeva pod ostavljanjem vozila u smislu ove odluke, sugerišući da se isto definiše kao prekid kretanja vozila i mirovanje istog na površinama koja su propisana članom 9 ove odluke kao dobra u opštoj upotrebi, javna dobra u javnoj upotrebi, ili druga dobra od opšteg interesa, obrađivač nije prihvatio, s obzirom na to da se radi o pitanjima koja su uređena Zakonom o bezbjednosti saobraćaja na putevima i podzakonskim aktima donesenim u skladu sa ovlašćenjima iz toga Zakona. Nadalje, predlizožena sugestija nije u skladu sa rješenjima iz naznačenog Zakona, a shodno Pravno tehničkim pravilima za izradu propisa, podzakonskim aktima se ne smije vršiti nikakva izmjena zakonskih odredbi. Stoga iz navedenih razloga datu sugestiji obrađivač nije prihvatio.

1. **Uz materijalne propise citirane u preambuli predložene odluke, dodati i:**
* Član 4 Zakona o lokalnoj samoupravi “("Službeni list Crne Gore", br. 2/18, 34/19) kojim je propisano da: “U opštini se vrše poslovi od neposrednog i zajedničkog interesa za lokalno stanovništvo. Opština vrši i poslove koji su joj prenijeti zakonom ili povjereni propisom Vlade.”,

i eventualno,

* **Član 1 stav 1 Uredbe o povjeravanju dijela poslova uprave policije Glavnom gradu – Podgorica ("Službeni list Crne Gore", br. 7/13, 32/13, 40/16) je propisano da: “Poslovi državne uprave iz nadležnosti Uprave policije koji se odnose na premještanje vozila: koja nijesu uklonjena sa kolovoza u slučaju iz člana 57; parkiranih suprotno članu 58; parkiranih na mjestima iz člana 60 stav 1 i u slučaju iz člana 290 stav 4 i člana 301 stav 4 Zakona o bezbjednosti saobraćaja na putevima ("Službeni list CG", broj 33/12), na drugo mjesto, povjeravaju se Glavnom gradu Podgorica.”**

 ***Stav obrađivača:***

 Razmatrajući datu sugestiju, obrađivač ukazuje da je Pravno tehničkim pravilima za izradu propisa propisano da se podzakonski akt donosi na osnovu izričitog ovlašćenja prposanog u zakonu ili drugom propisu (Poglavlje I , potpoglavlje B,tačka 1. podtačka 1.2.); da pravni osnov za donošenje podzakonskog akta podrazumijeva tačan poziv na odredbu/be zakona ili drugog propisa u kojem /ima je sadržano ovlašćenje za njegovo donošenje (Poglavlje I , potpoglavlje B,tačka 3. podtačka 3.4.);te da je pogrešno u preambuli kao pravni osnov navoditi odredbe zakona i drugih propisa koji se odnose na suštinu materije. Nadalje, odredbom člana 19 Zakona o komunalnim djelatnostima dato je izričito ovlašćenje nadležnom organu jedinice lokalne samuprave da propiše opšte uslove održavanja komunalnog reda i mjere za njihovo sprovodje i utvrđen sadržaj odluke o komunalnom redu, zbog čega iz iznijetih razloga u pravnom osnovu za donošenje predložene odluke nije potrebno navoditi propise kako je to sugerisano.

 U konačnom, obrađivaču je dostavljeno pet primjedbi i sugestija, od kojih je obrađivač prihvatio jednu u potpunosti, jednu djelimično, dok tri primjedbe nijesu prihvaćene uz navođenje razloga neprihatanja.

 Prosječna ocjena kvaliteta javne rasprave, na skali od 1 do 5, bila je 4,60, a prosječna ocjena uspješnosti javne rasprave 4,40.

**SEKRETARIJAT ZA KOMUNALNE POSLOVE**